РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/137-24

16. октобар 2024. године

Б е о г р а д

ЗАПИСНИК

12. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 16. ОКТОБРА

И 5. НОВЕМБРА 2024. ГОДИНЕ

Седница је почела у 13,00 часова.

Седницом је председавао Арсић Верољуб, председник Одбора.

Седници су присуствовали чланови Одбора: Алексић Загорка, Бајић Живан, Бајатовић Душан, Давидовац Тијана, Крстић Ненад, Милијић Светлана, Митровић Ненад, Митровић Пеђа, Павловић Бранко, Радосављевић Никола и Ујхељи Акош.

Седници су присуствовали заменици чланова Одбора: Михајловски Ило (заменик Драгана М. Марковића) и Станковић Ђорђе (заменик Алексић Мирослава).

Седници нису присуствовали чланoви Одбора: Белоица Мартаћ Ана, Јелић Владимир и Никезић Душан, као ни њихови заменици.

Седници су присуствовали и представници Министарства финансија: Драган Бабић, виши саветник у Управи за јавни дуг и Милка Живановић, начелник Одељења за царински систем.

На предлог председника, Одбор је већином гласова (12 гласова за, један уздржан) утврдио следећи

Д н е в н и р е д:

1. Разматрање Предлога закона о потврђивању Споразума између Републике Србије и Уједињеног Краљевства Велике Британије и Северне Ирске о сарадњи и узајамној помоћи у царинским питањима, који је поднела Влада (Број 011-2187/24 од 20. септембра 2024. године);

2. Разматрање Предлога закона о потврђивању Споразума између Владе Републике Србије и Владе Народне Републике Кине о сарадњи и узајамној помоћи у царинским питањима, који је поднела Влада (Број: 011-2189/24 од 20. септембра 2024. године);

3. Разматрање Предлога закона о потврђивању Уговора о кредитном аранжману у износу до 178.382.740,33 евра између Републике Србије коју представља Влада Републике Србије поступајући преко Министарства финансија као Зајмопримца аранжиран од стране Deutsche Bank Aktiengesellschaft Filiale Hong Kong (основане у Савезној Републици Немачкој са ограниченом одговорношћу акционара) као Банке за структурирање и Овлашћеног главног аранжера и Агента Кредитног аранжмана и Sinosure Агента, који је поднела Влада (Број: 011-2381/24 од 11. октобра 2024. године);

4. Разматрање Извештаја Радне групе за утврђивање испуњености услова у поступку предлагања кандидата за избор председника Комисије за контролу државне помоћи;

5. Разговор са кандидатима за избор председника Комисије за контролу државне помоћи;

6. Утврђивање Листе кандидата за избор председника Комисије за контролу државне помоћи.

\* \* \*

На предлог председника, Одбор је већином гласова (11 гласова за, 1 против и 1 уздржан) прихватио предлог да се обави заједнички начелни и јединствени претрес, у складу са чланом 76. Пословника Народне скупштине, с тим да ће се Одбор изјашњавати о свакој тачки појединачно.

Пре преласка на рад по утврђеном дневном реду, Одбор је, већином гласова (11 гласова за, 1 уздржан, 1 није гласао), усвојио Записнике са 10. и 11. седнице Одбора, без примедби.

\* \* \*

**ЗАЈЕДНИЧКИ НАЧЕЛНИ И ЈЕДИНСТВЕНИ ПРЕТРЕС О ТАЧ. 1-3. ДНЕВНОГ РЕДА**: Разматрање Предлога закона о потврђивању Споразума између Републике Србије и Уједињеног Краљевства Велике Британије и Северне Ирске о сарадњи и узајамној помоћи у царинским питањима, који је поднела Влада, разматрање Предлога закона о потврђивању Споразума између Владе Републике Србије и Владе Народне Републике Кине о сарадњи и узајамној помоћи у царинским питањима, који је поднела Влада, разматрање Предлога закона о потврђивању Уговора о кредитном аранжману у износу до 178.382.740,33 евра између Републике Србије коју представља Влада Републике Србије поступајући преко Министарства финансија као Зајмопримца аранжиран од стране Deutsche Bank Aktiengesellschaft Filiale Hong Kong (основане у Савезној Републици Немачкој са ограниченом одговорношћу акционара) као Банке за структурирање и Овлашћеног главног аранжера и Агента Кредитног аранжмана и Sinosure Агента, који је поднела Влада

Милка Живановић, начелник Одељења за царински систем у Министарству финансија образложила је прва два Предлога закона. Истакла је да су споразуми закључени у мају ове године и да су од велике важности за царински систем. Навела је да се кроз ове спорозуме шири мрежа сарадње са светском царинском организацијом што представља значајан и добар правни основ и механизам сарадње царинских органа у свету. Споразум о сарадњи са Великом Британијом и Северном Ирском као и Споразум са Републиком Кином подразумева размену искустава, организовање радионица, заједничко наступање на мађународним организацијама, као и узајамну помоћ у размени података уговорних страна ради лакше, безбедне и брже размене информација.

Драган Бабић, виши саветник у Управи за јавни дуг, образложио је Предлог закона о потврђивању Уговора о кредитном аранжману у износу до 178.382.740,33 евра између Републике Србије коју представља Влада Републике Србије поступајући преко Министарства финансија као Зајмопримца аранжиран од стране Deutsche Bank Aktiengesellschaft Filiale Hong Kong (основане у Савезној Републици Немачкој са ограниченом одговорношћу акционара) као Банке за структурирање и Овлашћеног главног аранжера и Агента Кредитног аранжмана и Sinosure. Истакао је да је Законом о буџету Републике Србије за 2024. годину одобрено задуживање код Страних инвестиционих корпорација, фондова и банака за Пројекат изградње београдског метроа, фаза I, у износу од 1,5 милијарди евра , који се односи на Уговор о кредитном аранжману у иносу од 178.382.740,33 евра. У даљем излагању Драган Бабић је навео да је изградња метроа у престоници пројекат од великог значаја за град, посебно што је Београд један од ретких главних градова у Европи који нема метро, као и да би изградња метроа у највећој мери утицала на уздизање града на ниво високог ранга међу метрополама Европе.

У дискусији су учествовали: Митровић Ненад, Митровић Пеђа, Павловић Бранко и Арсић Верољуб, чија су излагања тонски снимана.

\* \* \*

**ПРВА ТАЧКА ДНЕВНОГ РЕДА:**

На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлога закона о потврђивању Споразума између Републике Србије и Уједињеног Краљевства Велике Британије и Северне Ирске о сарадњи и узајамној помоћи у царинским питањима, који је поднела Влада.

Одбор је одлуку донео већином гласова (12 за, 2 уздржана).

За известиоца Одбора на седници Народне скупштине одређен је Верољуб Арсић, председник Одбора.

**ДРУГА ТАЧКА ДНЕВНОГ РЕДА:**

На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлога закона о потврђивању Споразума између Владе Републике Србије и Владе Народне Републике Кине о сарадњи и узајамној помоћи у царинским питањима, који је поднела Влада.

Одбор је одлуку донео већином гласова (12 за, 1 против, 1 уздржан).

За известиоца Одбора на седници Народне скупштине одређен је Верољуб Арсић, председник Одбора.

**ТРЕЋА ТАЧКА ДНЕВНОГ РЕДА:**

На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлога закона о потврђивању Уговора о кредитном аранжману у износу до 178.382.740,33 евра између Републике Србије коју представља Влада Републике Србије поступајући преко Министарства финансија као Зајмопримца аранжиран од стране Deutsche Bank Aktiengesellschaft Filiale Hong Kong (основане у Савезној Републици Немачкој са ограниченом одговорношћу акционара) као Банке за структурирање и Овлашћеног главног аранжера и Агента Кредитног аранжмана и Sinosure Агента, који је поднела Влада.

Одбор је одлуку донео већином гласова (11 за, 2 против и 1 није гласао).

За известиоца Одбора на седници Народне скупштине одређен је Верољуб Арсић, председник Одбора

**ЧЕТВРТА ТАЧКА ДНЕВНОГ РЕДА: Разматрање Извештаја Радне групе за утврђивање испуњености услова у поступку предлагања кандидата за избор председника Комисије за контролу државне помоћи**

Председник Одбора подсетио је чланове да је Одбор на седници, одржаној 22. септембра ове године, донео Одлуку о образовању Радне групе за утврђивање испуњености услова у поступку предлагања кандидата за избор председника Комисије за контролу државне помоћи, у саставу: Живан Бајић, председник, Светлана Милијић, Ненад Крстић, Ненад Митровић и Пеђа Митровић, чланови, као и да је ова радна група 23. септембра 2024. године одржала састанак на којем је извршила преглед пријава и о томе сачинила предметни извештај.

Живан Бајић, председник Радне групе, известио је чланове Одбора да је на јавни конкурс за избор председника Комисије за контролу државне помоћи пристигло пет пријава, да су пријаве поднели следећи кандидати: Душан Роловић, дипломирани економиста, Душица Ђорђевић, дипломирани правник, Драган Ђурђевић, магистар економских наука, Станко Булајић, доктор економских наука и Јасмина Трифуновић, дипломиран економиста, да је Радна група утврдила да су све пријаве поднете благовремено, као и да свих пет кандидата испуњавају услове за учешће у даљем поступку избора.

Дискусије по овој тачки дневног реда није било.

Одбор је, на предлог председника, већином гласова **(13 гласова за, 1 уздржан), прихватио Извештај Радне групе** за утврђивање испуњености услова у поступку предлагања кандидата за избор председника Комисије за контролу државне помоћи**.**

**ПЕТА ТАЧКА ДНЕВНОГ РЕДА:** **Разговор са кандидатима за избор председника Комисије за контролу државне помоћи**

Председник Одбора обавестио је чланове и заменике чланова Одбора да је Трифуновић Јасмина непосредно пре одржавања седнице обавестила службу Одбора да одустаје од кандидатуре, док је кандидат Булајић Станко обавестио службу Одбора да је из здравствених разлога спречен да присуствује данашњем разговору, као и да ће се Одбор у наставку седнице обавити разговор са присутним кандидатима.

Одбор је, у складу са чланом 203. Пословника Народне скупштине, обавио разговор са кандидатима који су се одазвали позиву на разговор и појединачно представили члановима Одбора.

Питања кандидатима постављали су чланови Одбора: Митровић Пеђа, Митровић Ненад и Арсић Верољуб.

Након обављеног разговора са кандидатима који су били присутни, договорено је да се разговор са кандидатом Булајић Станком обави када се стекну услови, односно када престану да постоје разлози због којих је именовани био спречен да присуствује данашњем разговору.

\* \* \*

Седница је настављена 5. новембра 2024. године у 10,30 часова.

Седницом је председавао Арсић Верољуб, председник Одбора.

Седници су присуствовали чланови Одбора: Алексић Загорка, Бајић Живан, Белоица Мартаћ Ана, Милијић Светлана, Митровић Ненад, Никезић Душан, Павловић Бранко, Радосављевић Никола и Ујхељи Акош.

Седници су присуствовали заменици чланова Одбора: Китановић Стефан (заменик Крстић Ненада), Михајловски Ило (заменик Драгана М. Марковића) и Станковић Ђорђе (заменик Алексић Мирослава).

Седници нису присуствовали чланoви Одбора: Бајатовић Душан, Давидовац Тијана, Јелић Владимир и Митровић Пеђа, као ни њихови заменици.

Одбор је у наставку расправе по петој тачки дневног реда обавио разговор са кандидатом Станком Булајићем.

Питање кандидату поставио је члан Одбора Никезић Душан.

\* \* \*

**ШЕСТА ТАЧКА ДНЕВНОГ РЕДА:** **Утврђивање Предлога Листе кандидата за избор председника Комисије за контролу државне помоћи**

Председник Одбора подсетио је чланове Одбора на законске одредбе којима је уређен поступак избора председника и чланова Савета Комисије за контролу државне помоћи. За председника Комисије и члана Савета може бити изабран држављанин Републике Србије који има завршен факултет, најмање седам година радног искуства у струци и који је стручан и оспособљен за обављање функције председника или члана Савета. Стручност и оспособљеност подразумева поседовање теоријског и практичног знања из области државне помоћи, конкуренције и/или правних тековина Европске уније које при избору може да провери одбор Народне скупштине надлежан за послове финансија. Мандат председника Комисије и чланова Савета траје пет година и исто лице може бити изабрано за председника Комисије и члана Савета највише два пута. Одлуку о избору председника Комисије и чланова Савета Народна скупштина доноси већином гласова свих народних посланика на предлог одбора Народне скупштине надлежног за послове финансија. Избор председника Комисије и чланова Савета врши се на две одвојене листе кандидата које садрже најмање исти, а највише двоструко већи број кандидата од броја који се бира. За председника Комисије, односно чланове Савета, изабрани су кандидати који добију највише гласова на свакој листи, односно први наредни кандидат.

Дискусије по овој тачки дневног реда није било.

Одбор је појединачно гласао о предложеним кандидатима за избор председника Комисије за контролу државне помоћи.

За кандидата Станка Булајића нико није гласао „за“, 3 „уздржана“, није гласало 10.

За кандидата Ђорђевић Душицу 10 је гласало„за“, нико „против“, нико „уздржан“, није гласало 3.

За кандидата Ђурђевић Драгана 1 члан Одбора је гласало „за“, нико „против“, 1 „уздржан“, није гласало 11.

За кандидата Роловић Душана нико није гласао „за“, нико „против“ , 1 „уздржан“, није гласало 12.

Након појединачног гласања о предложеним кандидатима, Одбор је већином гласова утврдио Предлог Листе за избор председника Комисије за контролу државне помоћи, и то тако што је предложио Народној скупштини да за председника Комисије изабере Душицу Ђорђевић, на период од пет година, почев од дана полагања заклетве.

Представникпредлагача на седници Народне скупштине за Предлог Листе биће председник Одбора.

Седница је завршена у 11,50 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић